Verbruikersake: Uiteindelik is daar beskerming teen kripto-skelmstreke(Foto:André François McKenzie/Unsplash) Plaaslike verbruikers het oor die afgelope paar jaar al miljarde rande verloor in die kripto-geldeenheidbedryf, wat tot nou toe nie gereguleer is nie. Nou word hulle uiteindelik beskerm nadat die Gedragsowerheid vir die Finansiële Sektor (FSCA) kripto-bates as ŉ finansiële produk laat verklaar het in terme van die Wet op Finansiële Advies- en Tussengangersdienste (FAIS). Ina Opperman vertel meer. Volgens ŉ kennisgewing wat onlangs in die Staatskoerant gepubliseer is, beteken “kripto-bate” ŉ digitale voorstelling van waarde wat nie uitgereik is deur ŉ sentrale bank nie, maar waarmee jy kan handel dryf, oordra of elektronies stoor vir die doel van betaling, belegging en ander gebruike, wat kriptografiese tegnieke en verspreide grootboektegnologie (distributed ledger) gebruik. Kundiges doen al vir solank as wat mense in kripto-bates belê, ŉ beroep op die regering om dit te reguleer. Deur kripto-bates as ŉ finansiële produk te verklaar, word nou verseker dat kripto-batediensverskaffers beskou word as rekenpligtige instellings volgens skedule 1 van die Wet op die Finansiële Intelligensiesentrum (FICA). Iemand wat dus finansiële advies gee oor kripto-bates, soos gedefinieer in FAIS, moet nou ook gelisensieer word as ŉ verskaffer van finansiële dienste in terme van FAIS en voldoen aan die betrokke vereistes in FAIS en FICA. Dit sluit in die nodige vereistes vir verslagdoening om behoorlike monitering, verslagdoening en toesig deur die FSCA en FICA oor alle kripto-transaksies te verseker, volgens die Crypto Assets Regulatory Working Group. Die hoofrede waarom kripto-bates geklassifiseer word as ŉ finansiële produk onder die FAIS en die inherente toesig oor hierdie produkte deur die reguleerders, sal verbruikers beskerm wat aan die kripto-batemark deelneem. Die werkgroep het die volgende probleme met kripto-bates geïdentifiseer: Die risiko’s wat die werkgroep geïdentifiseer het, is die vestiging van ŉ parallelle, gefragmenteerde, nie-soewereine geldstelsel, verbruikersbeskerming, markdoeltreffendheid en integriteitsrisiko’s, ŉ ongedefinieerde regs- en regulatoriese raamwerk en geldwassery en die finansiering van terrorisme, sowel as die beheer van buitelandse valuta en markgedrag- en bedryfsrisiko’s, insluitende kubersekuriteitsrisiko’s. Wanneer verbruikers kripto-bates gebruik om te betaal vir goedere en dienste, kan dit ook die risiko skep van parallelle, ongereguleerde en gefragmenteerde betaalstelsels, ŉ daling in die effektiwiteit van die nasionale betaalstelsel, dat dit lyk asof dit deur die reguleerders aanvaar word en bedryfsrisiko’s en geen verbruikersbeskerming vir betalings met kripto-bates nie. Die verklaring is verwag, aangesien dit deel was van die FSCA se padkaart vir 2022 en dit stem ooreen met die werkgroep se beleidsaanbevelings. Dit beteken nou dat die verskaffers van kripto-bates aan dieselfde standaarde sal moet voldoen as tradisionele verskaffers van finansiële dienste en hulle sal moet aansoek doen vir ŉ lisensie en voldoen aan die FSCA se streng voorsorgvereistes. Hulle sal ook moet voldoen aan die FICA se finansiële toesig en teen-geldwassery-vereistes as rekeningpligtige instellings. Rekeningpligtige instellings het sewe belangrike verpligtinge, wat strek van kliënte-omsigtigheid, rekordhouding, die aanwysing van ŉ voldoeningsbeampte, ŉ spesifieke risikobestuur en voldoeningsprogram, rapportering, opleiding en registrasie by die FICA.